text: I.
  Arrêt du grand conseil de Malines bannissant à perpétuité Renier Van Broekhuisen, chevalier, comme rebelle et pour avoir pris à main armée la ville de Leiden.
  17 juillet 1481.
  Maximiliaen ende Marie, etc. Allen den ghenen, die dese letteren sullen zien, salut.
  
  Vuyte dien dat heer Renier van Brochuusen, ridder, hem betooghende onse viant, rebelle ende ongehoirsame ondersate, hadde hem inder maent van Januario lestleden vervordert gewapender hant, met zekeren getale van ruyters, te beclimmen ende in te nemen onse stede van Leyden, dair hij hem sichtent gehouden hadde met zijnen adherenten ende toestanderen, in zulker wijs dat wij inde selve onse stede niet geobediert en hadden mogen wesen zonder dat
  hij van dair hadde willen vertrecken, om wat sommacien dat hem van onsen weghe dair up gedaen hadde geweest, tot nu onlancx leden dat wij in persone gecommen waeren in onsen lande van Hollant, gedelibereert met machte die selve onse stede wederomme te bringene in onse onderdanicheyt ende dairvute te versteken den voors. her Reynier, de welke, wetende dat wij begonsten te genaken der selver stede, was van dair vertrocken, ende ruymende vuyt onse voirs. lande van Holland hadde genomen ende met hem gevoert vele van onse onderzaten die hij gevonden hadde ten platten lande, ende hadde ooc gedaen ende bedreven vele andere groote excessen ende maleficien, also wel in onse voors. stede van Leyden als elders, de welke niet en behoirden gheleden te zijne onder dissimulacie, mair dair af pugnicie, tot exemple van allen anderen, gedaen te zijne.
  Dese zake ter kennesse van onsen procureur gecommen zijnde, hadde ons die vertoicht, versoukende ons daer op te willen voorzien. Op twelke versouck wij hem hadden verleent onse opene brieven, vuyt crachte van de welke een onse officier hadde gedaicht den voors. her Renier Van Brochuyse te commene ende te compareren in persone voor ons ende die luden van onsen grooten raide bij ons wesende, op peine van banne ende confiscacie van live ende goede, omme tantwordene onsen voirs. procureur generael op zulcken heesschen ende conclusien als sij jegens hem zoude willen nemen, ter cause van der zaken hier boven verclairt, met datter ancleven mochte, bet te verclaren in tijden ende in wijlen, ende voorts te procederen als dat van rechts wegen behoiren zoude.
  Ende ten daghe hier op dienende, twelc was den xien dach van meye lestleden, zo was gecommen ende gecompareert in onsen voors. grooten raide, onsen
  voors. procureur generael ende niet de voirs. her Reinier. Waerbij deffault tegens de selve her Reynier gegeven was, mitgaders behoirlick exploit, navolgende den eersten exploicte, vuyt crachte van den welken exploite de voirs her Regnier herdaecht geweest hadde in onsen voors. grooten raed, op ten ixen dach van wedemaent dair na volgende. Tot welken daghe tweeste deffault tegens den voors. her Renier gegeven was, mitgaders noch een ander exploit, oic navolgende de voorgaende exploiten, bij virtute van de welke exploite hij noch herdaicht geweest hadde teenen zekeren anderen dage duechdelick onderhouden, totten derden dage van hoymaent lestleden. Tot welken daghe derde deffault tegens den voorn. her Reynier geoctroyert geweest hadde, ordinerende onsen voors. procureur generael tproffijt van dien te hove te leggene, twelc hij gedaen hadde, versouckende hem recht gedaen te zine.
  So doen wij te wetene dat, ghezien in onsen groeten raidt, bij ons wesende, die voirs. deffaulten, exploiten, daginge, erdaginge, acten ende anderen munimenten overgheleyt bij onsen voirs. procureur generael, ende gheconsidereert ende overgewegen altgene dat tot deser zake dienende was, wij hebben, mit rijpheden van raide, voor tproffijt van den selven deffaulten ende gemerct die openbareyt van den dinghe voors., bij deser onser sententien ende over recht, ghebannen ende bannen den voirs. her Reynier Van Brochuyse tot eewigen daghe vuyt allen onsen landen ende heerlicheden, ende verclaren alle die goederen van den selven her Reynier, hoedanich die zijn, tonsen profijt verbuert ende gheconfisqueert.
  In ghetuygenisse, etc. Ghegeven in onse stede van Mechelen, den xviien dach van hoyemant anno iiii ende een.
  (Registre no. 314 du grand conseil de Malines.)